               COMISIA EUROPEANĂ
            Bruxelles, 2.2.2016
            COM(2016) 39 final
            2016/0023(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            privind mercurul și de abrogare a Regulamentului (CE) nr. 1102/2008
            (Text cu relevanță pentru SEE)
            {SWD(2016) 14 final}{SWD(2016) 17 final}{SWD(2016) 18 final}

               EXPUNERE DE MOTIVE

               1.CONTEXTUL PROPUNERII

               Contextul general - Motivele și obiectivele propunerii

               Uniunea și douăzeci și șase de state membre au semnat o nouă convenție internațională privind mercurul
                  1
               , care a fost negociată sub auspiciile UNEP. Convenția este denumită „Convenția de la Minamata” (în continuare „Convenția de la Minamata” sau „convenția”), după numele orașului în care, între anii 1950 - 1960, s-a înregistrat cel mai grav caz de poluare cu mercur.. Semnarea convenției a marcat încheierea cu succes a unui proces de negociere care s-a desfășurat pe parcursul a cinci sesiuni ale unui comitet interguvernamental de negociere. Toate statele membre s-au angajat să ratifice convenția.

               Convenția abordează întregul ciclu de viață al mercurului, de la extracția minieră primară de mercur la gestionarea deșeurilor de mercur, având drept obiectiv protejarea sănătății umane și a mediului de emisiile antropice de mercur și de compuși ai mercurului în aer, apă și sol. În special, aceasta stabilește restricții privind extracția minieră primară a mercurului și comerțul internațional cu mercur, interzice fabricarea, importul și exportul unei game largi de produse cu adaos de mercur, prevede interdicții sau condiții de operare pentru o serie de procese de fabricație în cadrul cărora se utilizează mercurul, solicită măsuri menite să descurajeze noi utilizări ale mercurului în produse și în procese industriale, precum și adoptarea de măsuri pentru reducerea emisiilor de mercur care provin din mineritul aurifer artizanal și la scară redusă și din activități industriale, inclusiv prin utilizarea celor mai bune tehnici disponibile, și impune ca depozitarea intermediară a mercurului și gestionarea deșeurilor de mercur să se desfășoare într-un mod sigur din punct de vedere ecologic.

               Legislația Uniunii acoperă deja o mare parte din prevederile Convenției de la Minamata. Regulamentul (CE) nr. 1102/2008
                  2
                stabilește o interdicție la export privind mercurul și mai mulți compuși ai mercurului, încadrează mercurul provenit din anumite surse în categoria deșeuri și stabilește norme privind depozitarea mercurului. Alte instrumente ale UE conțin dispoziții ad-hoc privind mercurul și compușii mercurului, printre care Regulamentul (UE) nr. 649/2012
                  3
                care instituie un sistem de notificare aplicabil, printre altele, importurilor de mercur și Regulamentul (CE) nr. 396/2005
                  4
               , Regulamentul (CE) nr. 1907/2006
                  5
               , Regulamentul (CE) nr. 1223/2009
                  6
               , precum și Directivele 2006/66/CE
                  7
                și 2011/65/UE
                  8
               , care abordează introducerea pe piața Uniunii a unei serii de produse cu adaos de mercur și care stabilește niveluri maxime pentru conținutul de mercur. În plus, Directivele 2010/75/UE
                  9
               , 2012/18/UE
                  10
               , 2008/98/CE
                  11
                și 1999/31/CE
                  12
                urmăresc controlarea, reducerea și, atunci când există alternative fără mercur, eliminarea surselor punctuale și a emisiilor difuze de mercur, de compuși ai mercurului și a deșeurilor de mercur în mediul înconjurător.

               În urma evaluării acquis-ului Uniunii s-a identificat un număr limitat de lacune de reglementare care trebuie completate pentru a se asigura alinierea deplină a legislației Uniunii la convenție
                  13
               . Prezenta propunere urmărește să abordeze aceste lacune, care privesc următoarele aspecte:

               importul de mercur;

               exportul anumitor produse cu adaos de mercur;

               utilizarea mercurului în anumite procese de fabricație;

               utilizări noi ale mercurului în produse și în procese de fabricație;

               utilizarea mercurului în mineritul aurifer artizanal şi la scară redusă și

               utilizarea mercurului în amalgamul dentar.

               Din motive de claritate juridică, obligațiile care decurg din convenție care nu sunt încă transpuse în legislația UE ar trebui să fie integrate într-un act juridic unic.

               În acest scop, Regulamentul (CE) nr. 1102/2008 care, până în prezent, este unicul act juridic al Uniunii dedicat mercurului, ar trebui să servească drept bază pentru acest demers. Totuși, având în vedere natura și amploarea modificărilor necesare a fi aduse Regulamentului (CE) nr. 1102/2008, precum și necesitatea de a se spori nivelul de coerență și de claritate juridică, prezenta propunere ar trebui să îl abroge și să îl înlocuiască, preluând în același timp obligațiile de fond, atunci când acestea sunt în continuare necesare.

               Coerența cu alte politici și obiective ale Uniunii

               Prezenta inițiativă este coerentă cu cel de al șaptelea Program de acțiune pentru mediu
                  14
               , care stabilește ca obiectiv pe termen lung un mediu netoxic și care prevede că, în acest scop, sunt necesare acțiuni care să asigure reducerea la minimum a efectelor negative semnificative ale produselor chimice asupra sănătății umane și asupra mediului până în 2020.

               Obiectivele prezentei inițiative sunt coerente, de asemenea, cu obiectivele Strategiei Europa 2020 privind o creștere economică inteligentă, favorabilă incluziunii și durabilă, prin stimularea inovării în ceea ce privește dezvoltarea de produse și procese de fabricație fără mercur. Prezenta propunere, prin promovarea ratificării convenției și a intrării sale în vigoare, va contribui la crearea unui mediu concurențial global pentru procesele industriale care utilizează sau emit involuntar mercur și compuși ai mercurului, precum și pentru fabricarea și comercializarea produselor cu adaos de mercur, promovând astfel competitivitatea industriei Uniunii, cu atât mai mult cu cât majoritatea dispozițiilor convenției reflectă acquis-ul Uniunii.

               În plus, acolo unde este posibil, se urmărește simplificarea și clarificarea acquis-ului, pentru a se permite o mai bună punere în aplicare.

               2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               Consultările cu părțile interesate

               Autoritățile statelor membre și părțile interesate au fost consultate în cadrul a două studii efectuate de Comisie
                  15
               ,
                  16
                și în cadrul unui atelier care a avut loc la Bruxelles la 7 iulie 2014, în urma căruia a fost publicată și o solicitare de informații suplimentare cu privire la probleme specifice
                  17
               . Toate contribuțiile scrise primite au fost publicate pe site-ul web al Comisiei
                  18
               . De asemenea, a avut loc o amplă consultare publică online în perioada 14 august 2014 - 14 noiembrie 2014 și a fost făcută publică pe baza unui chestionar
                  19
                aflat pe pagina web „Vocea ta în Europa”
                  20
               . Obiectivul acestui studiu a fost de a se ajunge la o mai bună înțelegere a punctelor de vedere ale actorilor publici și ale statelor membre cu privire la ratificarea convenției și la chestiuni specifice legate de transpunerea și punerea în aplicare a acesteia, în special în ceea ce privește domeniile în care legislația Uniunii trebuie să fie aliniată la convenție. Grupurile țintă au fost cetățeni, autorități publice, organizații de cercetare, universități, organizații neguvernamentale non-profit, firme de consultanță și societăți private și organizațiile reprezentative ale acestora. A existat un consens larg în rândul părților interesate și al publicului în general cu privire la necesitatea ratificării de către Uniune a Convenției de la Minamata. La pregătirea prezentei propuneri au fost luate în considerare problemele specifice ridicate de părțile interesate.

               Rezultatul evaluării impactului

               Concluzia evaluării impactului (denumită în continuare „EI”) a fost că ratificarea și punerea în aplicare a Convenției de la Minamata va asigura în UE beneficii importante pentru mediu și pentru sănătatea umană, în principal datorită reducerii preconizate a emisiilor de mercur provenite din alte părți ale lumii. În special,

               odată pusă în aplicare, se preconizează că dispozițiile importante din convenție în ceea ce privește, printre altele, aplicarea celor mai bune tehnici disponibile (denumite în continuare „BAT”) pentru reducerea emisiilor provenite de la instalațiile industriale de mari dimensiuni, eliminarea treptată a mineritului primar existent în combinație cu interdicția unor exploatări miniere primare noi sau stabilirea unor restricții privind mineritul aurifer artizanal şi la scară redusă vor avea un impact pozitiv important asupra mediului, atât la nivel global, cât și pentru Uniune. Astfel de activități nu există practic în cadrul UE ori sunt deja reglementate. Acest lucru va permite Uniunii să își îndeplinească obiectivele privind protecția mediului și a sănătății umane, astfel cum se prevede în Strategia comunitară privind mercurul din 2015 (denumită în continuare „strategia”)
                  21
               .

               Prin punerea în aplicare a convenției, țările terțe vor aplica standarde similare cu cele în vigoare în prezent în Uniune pentru numeroase activități industriale. Acest lucru va contribui la abordarea avantajelor competitive potențiale în beneficiul companiilor din statele care nu sunt membre ale UE, care sunt supuse unor standarde de mediu mai puțin stricte (sau chiar inexistente) și eventual la deschiderea de noi piețe pentru societățile comerciale din Uniune care se specializează în tehnologii de mediu. Ca exemplu ilustrativ, dispozițiile convenției referitoare la emisiile de mercur provenite din anumite activități industriale vor conduce la utilizarea BAT în cazul a numeroase instalații industriale cu emisii de mercur la nivel mondial, tehnici care se aplică deja de către industria din Uniune.

               Evaluarea impactului a analizat diferite opțiuni de politică pentru a aborda cele șase lacune de reglementare enumerate anterior care afectează dreptul UE: o opțiune de referință care constă în „nicio acțiune la nivelul UE”, și cel puțin două opțiuni diferite pentru fiecare dintre domeniile de politică relevante, și anume o opțiune constând în transpunerea obligațiilor prevăzute în convenție și o opțiune constând în stabilirea unor cerințe care le depășesc pe cele prevăzute în convenție.

               În ceea ce privește utilizarea amalgamului dentar, evaluarea impactului a analizat necesitatea adoptării unor măsuri și impactul potențial al acestora:

               Decizia Comisiei 2000/532/CE
                  22
                clasifică deșeurile de amalgam provenite din tratamentele stomatologice drept deșeuri periculoase, prin urmare acestea fac obiectul dispozițiilor Directivei-cadru privind deșeurile
                  23
               . Emisiile de mercur provenite de la cabinetele stomatologice fac, de asemenea obiectul legislației Uniunii privind apa. Mercurul este clasificat ca substanță prioritară periculoasă conform anexei X a Directivei-cadru privind apa
                  24
                și, prin urmare, eliberarea acestei substanțe în apă trebuie să fie redusă în mod drastic. Întrucât amalgamul se situează pe locul al doilea între cele mai importante utilizări ale mercurului în interiorul Uniunii, având un potențial de poluare estimat de aproximativ 75 de tone de mercur anual și un potențial de poluare pe termen lung de peste 1 000 t
                  25
               , sunt necesare măsuri specifice care să vizeze această sursă.

               În evaluarea impactului se concluzionează, în lumina informațiilor științifice disponibile, că o interdicție a utilizării amalgamului dentar nu ar fi proporțională, întrucât riscurile pentru sănătate ale amalgamului dentar nu sunt clar demonstrate, iar costul unei interdicții ar fi ridicat. În plus, evaluarea arată că două măsuri incluse în lista măsurilor propuse în convenție și din care părțile ar trebui să ia cel puțin două, ar aduce beneficii de mediu și de sănătate la un cost redus, și anume restricționarea utilizării amalgamului dentar la forma încapsulată și promovarea utilizării celor mai bune practici de mediu în cabinetele dentare. Aceste măsuri sunt conforme cu acțiunea 4 din strategia privind mercurul, confirmată ca fiind un domeniu prioritar pentru a se adopta măsuri suplimentare cu ocazia revizuirii strategiei în 2010. Acestea ar reduce expunerea la emisii de mercur a medicilor stomatologi și a pacienților și ar asigura o reducere drastică a evacuărilor de mercur în sistemele de canalizare și în mediu prin stațiile de tratare a apelor urbane reziduale. În plus, se preconizează că se vor crea noi locuri de muncă în cadrul societăților comerciale implicate în fabricarea, instalarea și întreținerea separatoarelor de amalgam, precum și în cadrul societăților comerciale specializate în colectarea și tratarea deșeurilor care conțin mercur.

               Deși majoritatea întreprinderilor în cauză ar putea fi considerate microîntreprinderi, acestea nu ar fi afectate în mod disproporționat de măsurile propuse întrucât (1) având în vedere tipul de activitate, acestea nu ar avea de suferit de pe urma concurenței cu întreprinderile mai mari, (2) punerea în aplicare a măsurii este limitată din punctul de vedere al costurilor și ar necesita doar investiții reduse și (3) nu se preconizează reducerea numărului de locuri de muncă în domeniul stomatologiei. De asemenea, aceste măsuri reprezintă bune practici promovate
                  26
                de Consiliul Stomatologilor Europeni, iar majoritatea le-au pus deja în aplicare. Totuși, având în vedere că aceste întreprinderi ar avea nevoie de timp pentru a se adapta la obligațiile stabilite în prezentul regulament, data de aducere la conformitate propusă pentru măsurile în cauză este cu un an mai târziu comparativ cu celelalte măsuri prevăzute în prezentul regulament. În fine, cerința de a se utiliza amalgam sub formă încapsulată nu ar genera nicio sarcină suplimentară pentru medicii stomatologi care au renunțat la utilizarea amalgamului dentar.

               În ceea ce privește celelalte lacune, analiza efectuată în cadrul evaluării impactului a condus la următoarele concluzii:

               restricțiile la importul de mercur: nu s-ar justifica restricții comerciale care ar depăși cerințele convenției, și anume stabilirea unei interdicții necondiționate privind importul de mercur (mai degrabă decât să se permită importul de mercur în anumite condiții legate de locul de origine și de sursa mercurului importat), întrucât acestea ar fi mai costisitoare pentru industria din Uniune și nu ar avea niciun fel de beneficii semnificative pentru mediu;

               restricțiile la exportul anumitor produse cu adaos de mercur: nu s-ar justifica restricții comerciale care să le depășească pe cele prevăzute în convenție, și anume interzicerea exportului produselor cu adaos de mercur care fac obiectul unor norme mai stricte ale Uniunii în ceea ce privește conținutul de mercur comparativ cu normele prevăzute în convenție (mai degrabă decât să se interzică numai exporturile de produse cu adaos de mercur care nu respectă cerințele din convenție), întrucât aportul de mercur și evacuările în mediul înconjurător ar rămâne în mare măsură neschimbate, iar emisiile de mercur ar putea, ca urmare a unei astfel de interdicții, să sporească în țările terțe;

               restricționarea utilizării mercurului în anumite procese de fabricație: nu s-ar justifica instituirea unei interdicții absolute la utilizarea de mercur pentru producția de etilat sau metilat de sodiu sau de potasiu (în locul cerințelor de limitare a utilizării mercurului și a emisiilor acestuia, astfel cum se prevede în convenție), având în vedere necesitatea ca industria să fie aprovizionată cu anumite substanțe chimice pentru care nu s-a putut demonstra existența unor procese de producție care nu utilizează mercurul;

               restricționarea utilizării mercurului în procesele de fabricație și în produsele noi: convenția prevede doar ca părțile să ia măsuri pentru a descuraja dezvoltarea de noi procese de fabricație care utilizează mercur și producerea și introducerea pe piață a unor produse noi cu adaos de mercur. Instituirea unei interdicții condiționate aplicabile acestor procese și produse ar conduce la cele mai bune rezultate din punct de vedere ecologic și economic, deoarece ar avea valoarea unui semnal puternic și ar reduce astfel riscul ca operatorii economici să se implice în dezvoltarea costisitoare a unor astfel de produse sau procese care ar putea fi ulterior interzise;

               restricționarea utilizării mercurului în mineritul aurifer artizanal şi la scară redusă: întrucât singurul stat vizat, Franța, a luat deja măsuri pentru a interzice utilizarea mercurului în mineritul aurifer artizanal şi la scară redusă, este suficient, prin urmare, ca Uniunea să transpună pur și simplu obligația de elaborare și revizuire a unui plan național de acțiune care să fie în concordanță cu convenția.

               Din punct de vedere economic, costul total al opțiunilor menționate mai sus, care au fost evidențiate în evaluarea de impact ca opțiuni preferate, variază între 13 și 135 milioane EUR/anual, reflectând în principal costurile măsurilor legate de utilizarea mercurului în procesele de fabricație și în amalgamul dentar.

               3.ELEMENTELE JURIDICE ALE PROPUNERII

               Rezumatul acțiunii propuse

               Întrucât Regulamentul (CE) nr. 1102/2008 constituie punctul de plecare al prezentei propuneri, este oportun ca acesta să fie abrogat și înlocuit, din motive de claritate juridică. Anexa IV conține tabelul de corespondență.

               Articolele 1 și 2 precizează obiectul propunerii și prezintă definițiile termenilor-cheie utilizați în cadrul acesteia.

               Articolul 3 coroborat cu anexa I instituie o interdicție privind exportul din Uniune al mercurului, al mai multor compuși ai mercurului și al amestecurilor de mercur cu alte substanțe, cu excepția acelor compuși ai mercurului care pot fi totuși exportați în cazul în care sunt utilizați în cadrul unor cercetări de laborator . Această interdicție a fost instituită deja din martie 2011, în conformitate cu articolul 1 din Regulamentul (CE) nr. 1102/2008 și o completează pe cea prevăzută în Regulamentul (CE) nr. 649/2012. Aceasta transpune articolul 3 alineatul (6) din Convenția de la Minamata coroborat cu articolul 3 alineatul (1) literele (a) și (b) și alineatul (2) litera (a).

               Articolul 4 interzice importul mercurului în Uniune atunci când acesta este destinat mineritului aurifer artizanal și la scară redusă și impune o interdicție condiționată privind importul mercurului și al amestecurilor de mercur în Uniune atunci când sunt planificate pentru alte utilizări. O astfel de interdicție nu se aplică importurilor mercurului și ale amestecurilor de mercur pentru eliminarea finală ca deșeuri, importurilor mercurului din țări care sunt părți la Convenția de la Minamata, atunci când acesta provine dintr-o sursă minieră primară care este încă permisă în temeiul articolului 3 alineatul (4) din convenție, importurilor mercurului din țări care nu sunt părți la convenție, cu condiția ca mercurul importat să nu provină nici din minerit primar și nici din industria cloralcalilor și cu condiția acordării unei autorizații scrise pentru import. În scopul raționalizării activității administrative și al prevenirii unei sarcini administrative mai mari, articolul 4 alineatul (3) precizează că autoritățile naționale competente desemnate în temeiul Regulamentului (UE) nr. 649/2012 trebuie, de asemenea, să fie responsabile cu punerea în aplicare și controlul unei astfel de interdicții.

               Articolul 5 coroborat cu anexa II transpune articolul 4 alineatul (1) și anexa A (partea I) din Convenția de la Minamata. Acesta stabilește o interdicție, care începe la 1 ianuarie 2021, pentru exportul, importul și fabricarea unei game de produse cu adaos de mercur. Articolul 5 se aplică atât în completarea, cât și fără a aduce atingere dispozițiilor acquis-ului UE care stabilește deja restricții privind introducerea pe piață și care stabilește cerințe mai stricte în ceea ce privește, spre exemplu, conținutul maxim de mercur din astfel de produse, astfel cum este prevăzut, printre altele, în Directiva 2006/66/CE.

               Articolul 6 prevede posibilitatea adoptării unor decizii de punere în aplicare ale Comisiei care să precizeze formularele comerciale care trebuie să fie utilizate de autoritățile competente ale statelor membre pentru punerea în aplicare a articolelor 3 și 4, ca urmare a deciziilor care vor fi adoptate de către Conferința părților Convenției de la Minamata (denumită în continuare „CoP”), în conformitate cu articolul 3 alineatul (12) din convenție.

               Articolul 7 coroborat cu anexa III transpune articolul 5 alineatele (2) și (3) și anexa B (partea I) din Convenția de la Minamata. Acesta interzice utilizarea mercurului și a compușilor mercurului în calitate de catalizatori pentru producerea de acetaldehide și de clorură de vinil monomer începând cu 1 ianuarie 2019. În ceea ce privește instalațiile care produc etilat sau metilat de sodiu sau de potasiu utilizând un proces ce are la bază mercurul, acesta stabilește restricții privind utilizarea mercurului provenit din mineritul primar și privind evacuările de mercur și de compuși ai mercurului în mediul înconjurător, în același timp cu interzicerea, începând cu data intrării în vigoare a prezentului regulament, a oricărei măriri a capacității de producție sau a stabilirii unor noi instalații. Articolul 7 alineatul (3) prevede posibilitatea adoptării de acte delegate ale Comisiei ca modalitate de transpunere a deciziilor CoP care stabilesc cerințe pentru depozitarea intermediară a mercurului și a compușilor mercurului, atunci când sunt susținute de Uniune, păstrând, prin urmare, aplicarea procedurii legislative ordinare în absența unei poziții a Uniunii în favoarea deciziei CoP respective sau în cazul în care Uniunea s-ar fi opus acelei decizii.

               Articolul 8 transpune articolul 4 alineatele (6) și (7) și articolul 5 alineatele (4) și (9) din convenție. Aceasta stabilește o interdicție privind fabricarea și introducerea pe piață a produselor cu adaos de mercur care nu sunt acoperite de nicio utilizare cunoscută înainte de data aplicării prezentei propuneri și privind aplicarea unor procese de fabricație care nu au existat înainte de această dată. Articolul 8 alineatele (3) și (4) instituie un mecanism prin care astfel de noi produse cu adaos de mercur și procese de fabricație ar putea fi permise în continuare printr-un act de punere în aplicare al Comisiei adoptat pe baza unei evaluări a beneficiilor pentru mediu și sănătatea umană și pe baza disponibilității unor alternative fără mercur, fezabile din punct de vedere tehnic și economic.

               În conformitate cu articolul 7 din convenție, articolul 9 coroborat cu anexa IV prevede că statele membre în care se practică mineritul aurifer artizanal și la scară redusă iau măsuri pentru a reduce și, acolo unde este fezabil, elimina utilizarea și emisiile de mercur și de compuși ai mercurului, care rezultă dintr-o astfel de activitate și elaborează și pun în aplicare un plan național relevant.

               Articolul 10 transpune articolul 4 alineatul (3) și anexa A (partea II) din Convenția de la Minamata. Acesta prevede că, începând cu 1 ianuarie 2019, amalgamul dentar se utilizează doar sub formă încapsulată, iar cabinetele dentare trebuie să fie echipate cu separatoare de amalgam pentru a reține și colecta reziduurile de amalgam care conțin mercur. Se solicită statelor membre să utilizeze standardele EN relevante, astfel cum au fost actualizate ultima dată, inclusiv EN ISO 138987
                  27
               , EN ISO 24234
                  28
                și EN 1641:2009
                  29
                sau orice alte standarde naționale sau internaționale care asigură un nivel echivalent de retenție a reziduurilor de amalgam și de calitate a capsulelor de amalgam.

               Articolul 11 reproduce articolul 2 din Regulamentul (CE) nr. 1102/2008 prevăzând că mercurul care nu mai este utilizat în industria cloralcalilor sau care provine din epurarea gazelor naturale sau din extracția minieră sau din topirea metalelor neferoase sau care este extras din minereu de cinabru se califică drept deșeu care trebuie eliminat.

               Articolul 12 se bazează pe articolul 6 din Regulamentul (CE) nr. 1102/2008 și prevede că societățile comerciale care își desfășoară activitățile menționate la articolul 11 au obligația de a furniza anual autorităților naționale competente informații referitoare, în special, la cantitatea de mercur depozitată în fiecare instalație vizată și la cantitatea de mercur trimisă în instalații de depozitare temporară sau permanentă a deșeurilor de mercur. Articolul 12 alineatul (2) prevede că informațiile trebuie să fie raportate prin utilizarea categoriei relevante de deșeuri și a codurilor NACE, după cum se prevede în Regulamentul (CE) nr. 2150/2002
                  30
               . Articolul 12 alineatul (3) precizează că pentru instalațiile care produc cloralcali prin utilizarea de celule cu mercur raportarea încetează odată cu dezafectarea acestora în conformitate cu Decizia 2013/732/UE
                  31
                de punere în aplicare a Comisiei și transferarea tuturor deșeurilor de mercur la o instalație de depozitare.

               Articolul 13 prevede că deșeurile de mercur pot fi depozitate temporar sau permanent în instalații subterane de depozitare și depozitate temporar în instalații supraterane de depozitare și precizează, în acest scop, cerințele prevăzute în Directiva 1999/31/CE a Consiliului pentru depozitarea temporară a deșeurilor de mercur care se aplică depozitării permanente a deșeurilor de mercur în instalații subterane de depozitare.

               Articolele 14 și 20 stabilesc dispoziții privind sancțiunile aplicabile în cazul încălcării prevederilor prezentei propuneri și privind data intrării sale în vigoare și data aplicării.

               Articolul 15 transpune articolul 21 din Convenția de la Minamata prin impunerea obligației ca statele membre să întocmească, să actualizeze și să publice un raport care conține toate informațiile relevante cu privire la punerea în aplicare a prezentei propuneri, informații care trebuie raportate în conformitate cu articolul 21 menționat anterior, precum și un rezumat al informațiilor colectate în temeiul articolului 12 din prezenta propunere privind deșeurile de mercur provenite din marile surse și informații privind stocurile individuale semnificative de mercur care ar putea exista pe teritoriul fiecărui stat membru. Această dispoziție precizează că, în termen de o lună de la data publicării lor, Comisia trebuie să fie informată cu privire la un astfel de raport și la actualizări. Articolul 15 alineatul (2) prevede adoptarea de către Comisie a unui act de punere în aplicare de stabilire a unor chestionare pentru a ajuta statele membre să raporteze informațiile relevante Comisiei, specificând ce informații precise vor trebui să fie prezentate, inclusiv informații privind indicatorii-cheie de performanță, formatul acestora și data când trebuie furnizate.

               Articolul 16 prevede posibilitatea adoptării de către Comisie a unor acte delegate care ar modifica anexele I-IV la prezenta propunere, pentru a se transpune deciziile relevante ale CoP susținute de Uniune, menținând astfel aplicarea procedurii legislative ordinare în absența unei poziții a Uniunii în favoarea deciziei CoP respective sau în cazul în care Uniunea s-ar fi opus acelei decizii.

               Articolele 17 și 18 sunt texte standard privind exercitarea delegării acordate Comisiei în temeiul articolului 7 alineatul (3) și al articolului 16 și privind procedura comitetului, ca modalitate de adoptare a unor acte de punere în aplicare în temeiul articolului 6, al articolului 8 alineatul (4) și al articolului 15 alineatul (2).

               Articolul 19 prevede că Regulamentul (CE) nr. 1102/2008 va fi înlocuit și abrogat până la 1 ianuarie 2018, dată de la care începe să se aplice prezenta propunere și că trimiterile la Regulamentul (CE) nr. 1102/2008 se interpretează ca trimiteri la prezenta propunere.

               Temeiul juridic

               La fel ca Regulamentul (CE) nr. 1102/2008, prezenta propunere vizează atât protejarea mediului și a sănătății umane, cât și asigurarea uniformității în ceea ce privește aspectele comerciale (interdicții și restricții la export și import care afectează mercurul, compușii mercurului și produsele cu adaos de mercur). În consecință, prezenta propunere are un dublu temei juridic, și anume articolul 192 alineatul (1) și articolul 207 din Tratatul privind funcționarea Uniunii Europene.

               Principiul subsidiarității și al proporționalității și alegerea instrumentului

               Prezenta propunere urmărește transpunerea în acquis-ul Uniunii a dispozițiilor Convenției de la Minamata care nu sunt încă acoperite de cerințele juridice ale UE pentru a permite Uniunii și statelor membre să ratifice și să pună în aplicare această convenție.

               În acest sens, principiul subsidiarității se aplică în măsura în care propunerea nu intră în totalitate sub incidența competenței exclusive a Uniunii.

               Obiectivele prezentei propuneri nu pot fi realizate în măsură suficientă de către statele membre. Pentru a aborda problema poluării cu mercur și a expunerii la mercur în Uniune, fiecare stat membru trebuie, printre altele, să pună în aplicare o interdicție la export pentru mercur, pentru mai mulți compuși ai mercurului și pentru anumite produse cu adaos de mercur, precum și o interdicție la import condiționată, aplicabilă mercurului. Astfel de măsuri legate de comerț pot fi transpuse și puse în aplicare doar pe baza unor dispoziții ale Uniunii întrucât măsurile în domeniul politicii comerciale comune intră în competența exclusivă a Uniunii, în conformitate cu articolul 3 litera (e) din Tratatul privind funcționarea Uniunii Europene.

               În ceea ce privește dispozițiile din afara sferei comerțului ale prezentei propuneri, referitoare la utilizarea mercurului în noi procese de fabricație existente și în produse noi, referitoare la controlul emisiilor de mercur în mediul înconjurător și referitoare la depozitarea mercurului și gestionarea deșeurilor de mercur, acestea aparțin categoriei competențelor partajate între Uniune și statele membre, și anume protecția mediului și a sănătății umane. Având în vedere faptul că, astfel cum s-a precizat mai sus, protecția mediului și a sănătății umane împotriva poluării cu mercur și a expunerii la mercur sunt deja reglementate pe larg la nivelul Uniunii, se justifică o intervenție a Uniunii. În ceea ce privește dispozițiile convenției referitoare la mineritul aurifer artizanal și la scară redusă, prezenta propunere oferă statului membru în cauză posibilitatea de a alege combinația optimă de măsuri de punere în aplicare în vederea îndeplinirii cerințelor relevante.

               În consecință, prezenta propunere respectă principiul subsidiarității.

               Instrumentul juridic ales este un regulament întrucât propunerea stabilește dispoziții privind, de exemplu, comerțul și produsele cu adaos de mercur, care necesită o punere în aplicare uniformă în întreaga Uniune, lăsând în același timp suficientă flexibilitate statelor membre în ceea ce privește alegerea măsurilor în vederea respectării dispozițiilor privind procesele de fabricație și mineritul aurifer artizanal și la scară redusă și punerea în aplicare riguroasă a acestora. Prin urmare, propunerea respectă principiul proporționalității.

               4.IMPLICAȚII BUGETARE

               Prezenta propunere legislativă nu are implicații bugetare.

               2016/0023 (COD)

               Propunere de

               REGULAMENT AL PARLAMENTULUI EUROPEAN ŞI AL CONSILIULUI

               privind mercurul și de abrogare a Regulamentului (CE) nr. 1102/2008

               (Text cu relevanță pentru SEE)

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1) și articolul 207,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Comitetului Economic și Social European
                  32
               ,

               având în vedere avizul Comitetului Regiunilor
                  33
               ,

               acționând în conformitate cu procedura legislativă ordinară,

               întrucât:

               (1)Mercurul este o substanță foarte toxică care reprezintă o amenințare globală și gravă la adresa sănătății umane, inclusiv prin prezența metil mercurului în pește și în fructele de mare, la adresa ecosistemelor și a faunei și florei sălbatice. Având în vedere caracterul transfrontalier al poluării cu mercur, între 40 % și 80 % din depunerile totale de mercur din Uniune provin din afara Uniunii și, prin urmare, se justifică o acțiune la nivel local, regional, național și internațional.

               (2)Cea mai mare parte a emisiilor de mercur și a riscurilor de expunere asociate rezultă în urma unor activități antropice, printre care extracția minieră de mercur primar și prelucrarea acestuia, utilizarea mercurului în produse, procese industriale și în mineritul aurifer artizanal și la scară redusă, precum și din emisiile de mercur care provin în special din arderea cărbunelui și din gestionarea deșeurilor de mercur.

               (3)Al șaptelea Program de acțiune pentru mediu adoptat prin Decizia 1386/2013/UE a Parlamentului European și a Consiliului
                  34
                stabilește obiectivul pe termen lung al unui mediu netoxic și, în acest scop, prevede că sunt necesare acțiuni pentru a garanta reducerea la minimum, până în 2020, a efectelor negative semnificative ale produselor chimice asupra sănătății umane și asupra mediului.

               (4)Comunicarea Comisiei către Parlamentul European și Consiliu, intitulată „Strategia comunitară privind mercurul”
                  35
                (denumită în continuare „strategia”), astfel cum a fost revizuită în 2010
                  36
               , vizează reducerea la minimum și, atunci când este fezabil, eliminarea până la urmă a emisiilor globale antropice de mercur în aer, apă și pe sol.

               (5)În ultimii 10 ani, în domeniul gestionării mercurului s-au obținut progrese semnificative în urma adoptării strategiei și a unei serii largi de măsuri privind emisiile de mercur, aprovizionarea cu mercur, cererea și utilizarea mercurului, precum și gestionarea surplusului și a stocurilor de mercur.

               (6)Strategia stabilește că negocierea și încheierea unui instrument internațional obligatoriu din punct de vedere juridic ar trebui să fie o prioritate, întrucât acțiunea Uniunii nu poate, singură, să garanteze o protecție eficace a cetățenilor Uniunii împotriva efectelor negative ale mercurului asupra sănătății.

               (7)Uniunea Europeană și cele 26 de state membre au semnat la Kumamoto, la 11 octombrie 2013, Convenția de la Minamata privind mercurul (denumită în continuare „convenția”)
                  37
               . Uniunea Europeană și toate statele sale membre se angajează prin urmare să o încheie, să o transpună și să o pună în aplicare
                  38
               .

               (8)Ratificarea rapidă a convenției de către Uniune și statele sale membre va încuraja utilizatorii și emițătorii de mercur importanți la nivel mondial semnatari ai convenției să o ratifice și să o pună în aplicare.

               (9)Întrucât legislația Uniunii transpune deja multe dintre obligațiile care decurg din convenție, prezentul regulament ar trebui să stabilească numai dispoziții care completează acquis-ul Uniunii și care sunt necesare pentru a asigura alinierea deplină a acestuia la convenție și, în consecință, pentru a facilita ratificarea și punerea în aplicare a acesteia de către Uniune și statele sale membre.

               (10)Interzicerea exportului de mercur prevăzută în Regulamentul (CE) nr. 1102/2008 al Parlamentului European și al Consiliului
                  39
                ar trebui să fie însoțită de restricții privind importul de mercur în funcție de proveniența, utilizarea avută în vedere sau de locul de origine al mercurului. Autoritățile naționale desemnate în conformitate cu Regulamentul (UE) nr. 649/2012 al Parlamentului European și al Consiliului
                  40
                ar trebui să îndeplinească funcțiile administrative legate de punerea în aplicare a acestor restricții.

               (11)Exportul, importul și fabricarea unei game de produse cu adaos de mercur reprezintă o parte semnificativă în ceea ce privește utilizarea mercurului și a compușilor mercurului în interiorul Uniunii și ar trebui să fie interzise la nivel mondial.

               (12)Prezentul regulament ar trebui, prin urmare, să aibă un temei juridic dublu, articolul 192 alineatul (1) și articolul 207 din TFUE, deoarece vizează atât protejarea mediului și a sănătății umane, cât și asigurarea uniformității în ceea ce privește aspectele comerciale, prin interdicții și restricții la export și import care afectează mercurul, compușii mercurului și produsele cu adaos de mercur.

               (13)Prezentul regulament se aplică fără a aduce atingere dispozițiilor aplicabile din acquis-ul Uniunii care stabilesc cerințe mai stricte pentru astfel de produse, inclusiv în ceea ce privește conținutul maxim de mercur.

               (14)În absența unor procese disponibile și relevante de fabricație fără mercur, trebuie să fie stabilite condițiile de operare pentru producția de metilat sau de etilat de sodiu sau de potasiu care presupune utilizarea mercurului.

               (15)Fabricarea și introducerea pe piață a unor noi produse cu adaos de mercur și introducerea unor noi procese de fabricație ce au la bază mercurul ar spori utilizarea mercurului și a compușilor acestuia, precum și emisiile de mercur în interiorul Uniunii. Aceste noi activități ar trebui, prin urmare, să fie interzise, cu excepția cazului în care o evaluare demonstrează că aceste utilizări ar oferi beneficii semnificative pentru mediu și sănătate și că nu sunt disponibile alternative fără mercur, fezabile din punct de vedere tehnic și economic, care oferă astfel de beneficii.

               (16)Utilizarea mercurului și a compușilor mercurului în mineritul aurifer artizanal și la scară redusă reprezintă o parte semnificativă în ceea ce privește utilizarea mercurului și emisiile de mercur la nivel mondial, și, prin urmare, ar trebui reglementată.

               (17)Utilizarea amalgamului dentar sub formă încapsulată și utilizarea de separatoare de amalgam ar trebui să devină obligatorie, pentru a proteja medicii stomatologi și pacienții de expunerea la mercur și pentru a se asigura că deșeurile de mercur care rezultă nu sunt eliberate în mediul înconjurător, ci sunt colectate și gestionate în mod corespunzător. Având în vedere dimensiunea întreprinderilor din sectorul medicinii dentare afectate de această modificare, este necesar să se acorde un interval de timp suficient pentru adaptarea la noile dispoziții.

               (18)Cele mai multe dintre criteriile stabilite în Directiva 1999/31/CE a Consiliului
                  41
                pentru depozitarea temporară a deșeurilor de mercur ar trebui să se aplice în cazul depozitării permanente a deșeurilor de mercur în instalații subterane de depozitare. Punerea în aplicare a unora dintre aceste criterii ar trebui să depindă de caracteristicile specifice ale fiecărei instalații subterane de depozitare, astfel cum se stabilește de către autoritățile competente ale statelor membre responsabile cu punerea în aplicare a Directivei 1999/31/CE.

               (19)În vederea alinierii legislației Uniunii la deciziile adoptate de Conferința părților la convenție care sunt susținute de către Uniune, competența de a adopta acte în conformitate cu articolul 290 din TFUE ar trebui să fie delegată Comisiei în ceea ce privește modificarea anexelor la prezentul regulament și completarea prezentului regulament cu cerințe tehnice pentru depozitarea intermediară corespunzătoare din punct de vedere ecologic a mercurului și a compușilor mercurului. Este deosebit de important ca, în timpul lucrărilor sale pregătitoare, Comisia să organizeze consultări adecvate, inclusiv la nivel de experți. Atunci când pregătește și elaborează acte delegate, Comisia ar trebui să asigure transmiterea simultană, în timp util și adecvată a documentelor relevante către Parlamentul European și Consiliu.

               (20)În vederea asigurării unor condiții uniforme pentru punerea în aplicare a prezentului regulament în ceea ce privește interzicerea sau autorizarea unor noi produse și procese care utilizează mercur și obligațiile de raportare, ar trebui conferite competențe de executare Comisiei. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  42
               .

               (21)Statele membre ar trebui să stabilească norme privind sancțiunile aplicabile în cazul încălcării dispozițiilor de drept intern adoptate în temeiul prezentului regulament și să se asigure că acestea sunt puse în aplicare. Sancțiunile respective ar trebui să fie eficace, proporționale și disuasive.

               (22)Având în vedere natura și amploarea modificărilor care trebuie efectuate în Regulamentul (CE) nr. 1102/2008 și pentru a spori gradul de certitudine juridică, claritatea, transparența și simplificarea legislativă, respectivul regulament ar trebui să fie înlocuit.

               (23)Pentru a acorda autorităților competente din statele membre și operatorilor economici vizați de prezentul regulament suficient timp pentru a se adapta la noul regim stabilit de prezentul regulament, acesta ar trebui să se aplice de la 1 ianuarie 2018.

               (24)Deoarece obiectivul prezentului regulament, și anume acela de a asigura un nivel ridicat de protecție a sănătății umane și a mediului față de mercur, prin intermediul unei interdicții la exportul și importul mercurului și al produselor cu adaos de mercur, al unor restricții privind utilizarea mercurului în procesele de fabricație, în produse, în mineritul aurifer artizanal și la scară redusă și în amalgamul dentar, precum și prin obligații aplicabile deșeurilor de mercur, nu poate fi realizat în mod satisfăcător de către statele membre, însă poate fi realizat mai bine la nivelul Uniunii, având în vedere natura transfrontalieră a poluării cu mercur și natura măsurilor care urmează să fie luate, Uniunea poate adopta măsuri în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este definit la articolul menționat, prezentul regulament nu depășește ceea ce este necesar pentru realizarea obiectivului menționat.

               ADOPTĂ PREZENTUL REGULAMENT:

               Capitolul I
                  Dispoziții generale

               Articolul 1
               Obiect

               Prezentul regulament stabilește măsurile și condițiile privind comerțul, fabricarea, utilizarea și depozitarea intermediară a mercurului, a compușilor mercurului, a amestecurilor de mercur, a produselor cu adaos de mercur și privind gestionarea deșeurilor de mercur.

               Articolul 2
               Definiții

               În sensul prezentului regulament, se aplică următoarele definiții:

               1.„mercur” înseamnă mercur metalic (Hg, CAS RN 7439-97-6);

               2.„produs cu adaos de mercur” înseamnă un produs sau o componentă a acestuia care conține mercur și/sau compuși ai mercurului care au fost adăugați în mod intenționat;

               3.„deșeuri de mercur” înseamnă mercurul care se încadrează la categoria deșeuri, în conformitate cu articolul 3 alineatul (1) din Directiva 2008/98/UE a Parlamentului European și a Consiliului
                  43
               ;

               4.„export” înseamnă oricare dintre următoarele:

               (a)
                     exportul permanent sau temporar al unui produs chimic care întrunește condițiile prevăzute la articolul 28 alineatul (2) din Tratatul privind funcționarea Uniunii Europene;

               (b)reexportul unui produs chimic care nu întrunește condițiile prevăzute la articolul 28 alineatul (2) din Tratatul privind funcționarea Uniunii Europene, care face obiectul unui alt regim vamal decât regimul de tranzit extern al Uniunii pentru circulația mărfurilor pe teritoriul vamal al Uniunii;

               5.„import” înseamnă introducerea fizică pe teritoriul vamal al Uniunii a unui produs chimic care face obiectul unui alt regim vamal decât regimul de tranzit extern al Uniunii pentru circulația mărfurilor pe teritoriul vamal al Uniunii;

               6.„extracții miniere primare de mercur ” înseamnă extracția minieră în care principalul material vizat este mercurul;

               Capitolul II
                  Restricții de comercializare și fabricare care vizează mercurul, compușii mercurului și produsele cu adaos de mercur

               Articolul 3
               Restricții la export

               1.Este interzis exportul mercurului, al compușilor mercurului și al amestecurilor de mercur enumerate în anexa I.

               Primul paragraf nu se aplică exportului compușilor mercurului enumerați în anexa I, destinați cercetărilor de laborator.

               2.Este interzis exportul amestecurilor de mercur care nu sunt enumerate în anexa I, în scopul recuperării mercurului.

               Articolul 4
               Restricții la import

               1.Este interzis importul mercurului și al amestecurilor de mercur enumerate în anexa I pentru alte utilizări decât eliminarea ca deșeu.

               Prin derogare de la primul paragraf, importul este permis în oricare dintre următoarele situații:

               –țara exportatoare este parte la convenție și mercurul exportat nu provine din extracția minieră primară de mercur, astfel cum se prevede la articolul 3 alineatele (3) și (4) din convenție;

               –țara exportatoare nefiind parte la convenție a prezentat certificarea faptului că mercurul nu provine din extracția minieră primară de mercur și nici din industria cloralcalilor, iar statul membru importator a acordat o autorizație scrisă pentru import.

               2.Este interzis importul mercurului pentru utilizarea în mineritul aurifer artizanal și la scară redusă .

               3.Autoritatea națională sau autoritățile desemnate în conformitate cu articolul 4 din Regulamentul (UE) nr. 649/2012 îndeplinesc funcțiile administrative rezultate din cerințele stabilite la alineatele (1) și (2) ale prezentului articol.

               Articolul 5
               Exportul, importul și fabricarea produselor cu adaos de mercur

               1.Fără a aduce atingere altor cerințe mai stricte prevăzute în alte acte normative aplicabile ale Uniunii, de la 1 ianuarie 2021 sunt interzise exportul, importul și fabricarea în Uniune a produselor cu adaos de mercur stabilite în anexa II.

               2.Interdicția prevăzută la alineatul (1) nu se aplică următoarelor produse cu adaos de mercur:

               –produse esențiale pentru utilizări militare și de protecție civilă;

               –produse pentru cercetare, calibrarea instrumentelor, destinate a fi utilizate ca standard de referință;

               Articolul 6
               Formularele pentru import și export

               Comisia adoptă decizii, prin intermediul unor acte de punere în aplicare, pentru a preciza formularele care trebuie să fie utilizate în scopul punerii în aplicare a articolelor 3 și 4.

               Aceste acte de punere în aplicare se adoptă în conformitate cu procedura de examinare menționată la articolul 18 alineatul (2).

               Capitolul III
                  Restricții privind utilizarea și depozitarea mercurului și a compușilor mercurului

               Articolul 7
               Activități industriale

               1.Este interzisă utilizarea mercurului și a compușilor mercurului în procesele de fabricație enumerate în partea I a anexei III, începând cu datele prevăzute în anexă.

               2.Utilizarea mercurului și a compușilor mercurului în procesele de fabricație enumerate în partea II a anexei III este permisă numai în condițiile stabilite în anexă.

               3.Depozitarea intermediară a mercurului și a compușilor mercurului se desfășoară într-un mod corespunzător din punct de vedere ecologic.

               Comisia este împuternicită să adopte acte delegate în conformitate cu articolul 17 în vederea stabilirii unor cerințe privind depozitarea temporară corespunzătoare din punct de vedere ecologic a mercurului și a compușilor mercurului, cerințe adoptate de Conferința părților la convenție, în cazul în care Uniunea a susținut decizia în cauză.

               Articolul 8
               Noile produse cu adaos de mercur și noile procese de fabricație

               1.Este interzisă fabricarea și introducerea pe piață a produselor cu adaos de mercur care nu se regăsesc în orice utilizare cunoscută înainte de 1 ianuarie 2018.

               2. Sunt interzise procesele de fabricație care presupun utilizarea mercurului și/sau a compușilor mercurului, care nu au existat înainte de 1 ianuarie 2018.

               Prezentul alineat nu se aplică pentru procesele de fabricație și/sau care folosesc produse cu adaos de mercur, altele decât cele prevăzute la alineatul (1).

               3.Prin derogare de la alineatele (1) și (2), în cazul în care operatorul economic intenționează să producă și/sau să introducă pe piață un produs nou cu adaos de mercur sau să pună în funcțiune un nou proces de fabricație, operatorul notifică acest fapt autorităților competente din statul membru în cauză și le pune la dispoziție următoarele:

               –o descriere tehnică a produsului sau procesului în cauză;

               –o evaluare a riscurilor pentru mediu și sănătatea umană;

               –o explicație detaliată a modului în care un astfel de produs trebuie să fie fabricat, utilizat sau pus în exploatare sau a modului în care un astfel de proces trebuie să fie utilizat sau pus în funcțiune pentru a se asigura un nivel ridicat de protecție a mediului și a sănătății umane.

               4.În urma notificării efectuate de către statul membru în cauză, Comisia verifică în special dacă s-a demonstrat că noile produse cu adaos de mercur sau noul proces de fabricație ar aduce beneficii semnificative pentru mediu și sănătate și că nu sunt disponibile alternative fără mercur fezabile din punct de vedere tehnic și economic care aduc astfel de beneficii.

               Comisia adoptă decizii, prin intermediul unor acte de punere în aplicare, pentru a preciza dacă este permis noul produs cu adaos de mercur sau noul proces de fabricație.

               Aceste acte de punere în aplicare se adoptă în conformitate cu procedura de examinare menționată la articolul 18 alineatul (2).

               Articolul 9
               Mineritul aurifer artizanal și la scară redusă

               Statele membre pe teritoriul cărora se desfășoară activități de minerit aurifer artizanal și la scară redusă și de prelucrare care nu pot fi considerate nesemnificative:

               –iau măsuri în vederea reducerii și, acolo unde este fezabil, eliminarea utilizării mercurului și a compușilor mercurului, precum și a emisiilor și evacuărilor în mediul înconjurător de mercur provenit din astfel de activități de minerit și de prelucrare;

               –elaborează și pun în aplicare un plan național în conformitate cu anexa IV.

               Articolul 10
               Amalgamul dentar

               1.Începând cu 1 ianuarie 2019 se utilizează numai amalgam dentar sub formă încapsulată.

               2.Începând cu 1 ianuarie 2019, cabinetele dentare se dotează cu separatoare de amalgam care au rolul de a reține și de a colecta particulele de amalgam. Aceste separatoare se întrețin astfel cum este necesar pentru a se asigura un nivel ridicat de retenție.

               3.Se consideră că separatoarele de amalgam și capsulele care sunt conforme cu standardele EN armonizate sau cu alte standarde naționale sau internaționale care asigură un nivel echivalent de calitate și de retenție îndeplinesc cerințele prevăzute la alineatele (1) și (2).

               Capitolul IV
                  Depozitarea și eliminarea deșeurilor de mercur

               Articolul 11
               Deșeurile de mercur

               Fără a se aduce atingere Deciziei 2000/532/CE a Comisiei
                  44
               ,se consideră deșeuri și se elimină fără a se pune în pericol sănătatea umană sau mediul, în conformitate cu Directiva 2008/98/CE, următoarele:

               (a)mercurul care nu se mai folosește în industria cloralcalilor;

               (b)mercurul generat din purificarea gazului natural;

               (c)mercur generat de industria minieră neferoasă și de procesele de topire;

               (d)mercurul extras din minereu de cinabru pe teritoriul Uniunii.

               Articolul 12
               Raportarea deșeurilor de mercur provenite din surse importante

               1.Societățile comerciale care își desfășoară activitatea în sectoarele industriale menționate la articolul 11 literele (a), (b) și (c) transmit în fiecare an, până la 31 mai, autorităților competente ale statelor membre în cauză date referitoare la cantitatea totală de deșeuri depozitate în fiecare instalație și trimisă la instalații individuale de depozitare temporară sau permanentă, precum și locația și datele de contact ale acestor instalații.

               2.Datele menționate la alineatul (1) se comunică utilizându-se codurile prevăzute în Regulamentul (CE) nr 2150/2002 al Parlamentului European și al Consiliului
                  45
               .

               3.Obligația prevăzută la alineatele (1) și (2) încetează să se aplice societăților comerciale care exploatează instalații pentru producția de cloralcali în anul ulterior dezafectării celulelor de electroliză cu mercur, în conformitate cu Decizia 2013/732/UE de punere în aplicare a Comisiei
                  46
               , și ulterior transferării întregii cantități de mercur la instalațiile de gestionare a deșeurilor.

               Articolul 13
               Eliminarea deșeurilor de mercur

               1.Prin derogare de la articolul 5 alineatul (3) litera (a) din Directiva 1999/31/CE, deșeurile de mercur pot fi depozitate în unul din următoarele moduri:

               (a)temporar, pe o durată mai mare de un an, sau permanent, în mine de sare adaptate pentru eliminarea mercurului sau în formațiuni de rocă dură subterane care să ofere un nivel de siguranță și izolare echivalent cu cel al minelor de sare;

               (b)temporar, în instalații supraterane destinate depozitării temporare a mercurului și dotate în acest scop.

               2.Cerințele specifice pentru depozitarea temporară a deșeurilor de mercur, astfel cum sunt prevăzute în anexele I, II și III la Directiva 1999/31/CE, se aplică instalațiilor de depozitare permanentă menționate la alineatul (1) litera (a) din prezentul articol, în condițiile menționate în continuare în următoarele anexe la această directivă:

               (a)Se aplică anexa I secțiunea 8 (prima, a treia și a cincea liniuță) și anexa II la Directiva 1999/31/CE;

               (b)Anexa I secțiunea 8 (a doua, a patra și a șasea liniuță) și anexa III secțiunea 6 la Directiva 1999/31/CE se aplică numai în cazul în care se consideră necesar de către autoritățile competente ale statelor membre responsabile cu punerea în aplicare a acestei directive.

               Capitolul V
                  Sancțiuni și raportare

               Articolul 14
               Sancțiuni

               Statele membre adoptă regimul sancțiunilor care se aplică în cazul nerespectării dispozițiilor prezentului regulament și iau toate măsurile necesare pentru a asigura aplicarea acestora. Sancțiunile prevăzute trebuie să fie eficace, proporționale și disuasive. Statele membre notifică Comisiei aceste dispoziții până la [xxx] și o informează fără întârziere cu privire la orice modificare ulterioară a acestora.

               Articolul 15
               Raportarea

               1.Statele membre întocmesc, actualizează și publică pe internet un raport conținând următoarele informații:

               (a)informații privind punerea în aplicare a prezentului regulament;

               (b)informații necesare pentru îndeplinirea de către Uniune și de către statele membre a obligației de raportare instituită în temeiul articolului 21 din Convenția de la Minamata;

               (c)un rezumat al informațiilor colectate în conformitate cu articolul 12;

               (d)o listă a stocurilor individuale de mercur de peste 50 de tone metrice, care sunt situate pe teritoriul lor și, în cazul în care statele membre sunt informate, o listă a surselor de aprovizionare cu mercur care generează anual stocuri de mercur de peste 10 tone metrice.

               Statele membre informează Comisia cu privire la raportul lor și la actualizările pe care le efectuează,
                     în termen de o lună de la publicare.

               2.Comisia adoptă chestionare adecvate pentru a preciza conținutul, informațiile și indicatorii-cheie de performanță care trebuie incluși în raportul menționat la alineatul (1), precum și formatul acestui raport și calendarul publicării și al actualizărilor acestuia.

               Chestionarul poate, de asemenea, să organizeze raportarea în așa fel încât Uniunea să poată prezenta secretariatului convenției un raport unic, înaintat în numele Uniunii și al statelor sale membre.

               Comisia decide, prin intermediul unor acte de punere în aplicare, să furnizeze un model pentru aceste chestionare și să pună la dispoziția statelor membre un instrument electronic de raportare.

               Aceste acte de punere în aplicare se adoptă în conformitate cu procedura de examinare menționată la articolul 18 alineatul (2).

               Capitolul IV
                  Competențe delegate și de punere în aplicare

               Articolul 16
               Modificarea anexelor

               Comisia este împuternicită să adopte acte delegate în conformitate cu articolul 17 cu scopul de a modifica anexele I, II, III și IV pentru a transpune deciziile adoptate de Conferința părților la convenție, atunci când Uniunea susține decizia în cauză.

               Articolul 17
               Exercitarea delegării

               1.Competența de a adopta acte delegate este conferită Comisiei în condițiile prevăzute la prezentul articol.

               2.Delegarea de competențe menționată la articolul 7 alineatul (3) și la articolul 16 se conferă Comisiei pentru o perioadă de timp nedeterminată de la data intrării în vigoare a prezentului regulament.

               3.Delegarea de competențe menționată la articolul 7 alineatul (3) și la articolul 16 poate fi revocată în orice moment de către Parlamentul European sau de către Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară precizată în decizie. Decizia nu aduce atingere actelor delegate care sunt deja în vigoare.

               4.De îndată ce adoptă un act delegat, Comisia îl notifică simultan Parlamentului European și Consiliului.

               5.Un act delegat adoptat în temeiul articolului 7 alineatul (3) și al articolului 16 intră în vigoare numai în cazul în care nu s-au formulat obiecțiuni de către Parlamentul European sau de către Consiliu în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Perioada respectivă se prelungește cu 2 luni la inițiativa Parlamentului European sau a Consiliului.

               Articolul 18
               Procedura comitetului

               1.Pentru adoptarea de formulare pentru import și export în temeiul articolului 6, a unei decizii în temeiul articolului 8 alineatul (4) și a unor chestionare în conformitate cu articolul 15 alineatul (2), Comisia este asistată de un comitet. Respectivul comitet este un comitet în sensul Regulamentului (UE) nr. 182/2011.

               2.În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.

               Capitolul VII
                  Dispoziții finale

               Articolul 19
               Abrogare

               Regulamentul (CE) nr. 1102/2008 se abrogă.

               Trimiterile la regulamentul abrogat se interpretează ca trimiteri la prezentul regulament.

               Articolul 20
               Intrarea în vigoare

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Se aplică de la 1 ianuarie 2018.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles,

                  Președintele
                        Președintele

                  Pentru Parlamentul European
                        Pentru Consiliu

                  Președintele
                        Președintele

                     (1)
                  Portugalia și Estonia nu au semnat Convenția de la Minamata.

                     (2)
                  Regulamentul (CE) nr. 1102/2008 al Parlamentului European și al Consiliului din 22 octombrie 2008 privind interzicerea exporturilor de mercur metalic și de anumiți compuși și amestecuri de mercur și depozitarea în condiții de siguranță a mercurului metalic (JO L 304, 14.11.2008, p. 75).

                     (3)
                  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (JO L 201, 27.7.2012, p. 60).

                     (4)

                        Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).

                     (5)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

                     (6)

                        Regulamentul (CE) nr. 1223/2009 al Parlamentului European și al Consiliului din 30 noiembrie 2009 privind produsele cosmetice (JO L 342, 22.12.2009, p. 59).

                     (7)
                  Directiva 2006/66/CE a Parlamentului European și a Consiliului din 6 septembrie 2006 privind bateriile și acumulatorii și deșeurile de baterii și acumulatori și de abrogare a Directivei 91/157/CEE (JO L 266, 26.9.2006, p. 1).

                     (8)
                  Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (JO L 174, 1.7.2011, p. 88).

                     (9)
                  Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (JO L 334, 17.12.2010, p. 17).

                     (10)
                  Directiva 2012/18/UE a Parlamentului European și a Consiliului din 4 iulie 2012 privind controlul pericolelor de accidente majore care implică substanțe periculoase, de modificare și ulterior de abrogare a Directivei 96/82/CE a Consiliului (JO L 197, 24.7.2012, p. 1).

                     (11)
                  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).

                     (12)
                  Directiva 1999/31/CE a Consiliului din 26 aprilie 1999 privind depozitele de deșeuri (JO L 182, 16.7.1999, p. 1).

                     (13)
                  Documentul de lucru al serviciilor Comisiei, evaluarea impactului care însoțește documentele: Propunere de Regulament al Parlamentului European și al Consiliului privind mercurul și de abrogare a Regulamentului (CE) nr. 1102/2008 și Propunere de Decizie a Consiliului privind încheierea Convenției de la Minamata privind mercurul, SWD [2016] 17 final.

                     (14)
                  Decizia nr. 1386/2013/UE a Parlamentului European și a Consiliului din 20 noiembrie 2013 privind un Program general al Uniunii de acțiune pentru mediu până în 2020 „O viață bună, în limitele planetei noastre” (JO L 354, 28.12.2013, p. 171).

                     (15)
                  ICF, COWI, BiPRO, Garrrigues (2015).

                     Studiu privind punerea în aplicare de către UE a Convenției de la Minamata privind mercurul

                   (martie 2015)

                     (16)
                  COWI, BiPRO (2015).

                     Ratificarea de către UE a Convenției de la Minamata — evaluare complementară a interzicerii exporturilor de mercur

                   (iunie 2015).

                     (17)

                     http://ec.europa.eu/environment/chemicals/mercury/pdf/InfoRequest.pdf

                     (18)

                     http://ec.europa.eu/environment/chemicals/mercury/ratification_en.htm

                     (19)
                  Chestionar disponibil la adresa:

                     http://ec.europa.eu/environment/consultations/pdf/MinamataConvention.pdf

                     (20)

                     http://ec.europa.eu/yourvoice/consultations

                     (21)
                  Comunicarea din 28 ianuarie 2005 a Comisiei către Consiliu și Parlamentul European „Strategia comunitară privind mercurul”, COM(2005) 20 final.

                     (22)
                  Decizia 2000/532/CE a Comisiei din 3 mai 2000 de înlocuire a Deciziei 94/3/CE de stabilire a unei liste de deșeuri în temeiul articolului 1 litera (a) din Directiva 75/442/CEE a Consiliului privind deșeurile și a Directivei 94/904/CE a Consiliului de stabilire a unei liste de deșeuri periculoase în temeiul articolului 1 alineatul (4) din Directiva 91/689/CEE a Consiliului privind deșeurile periculoase (JO L 226, 6.9.2000, p. 3).

                     (23)
                  Supra, nr. 11.

                     (24)
                  Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).

                     (25)
                  Cantitatea de mercur estimată a se găsi în cavitatea bucală a oamenilor sub formă de amalgam dentar în UE.

                     (26)

                     Rezoluția Consiliul Stomatologilor Europeni privind practicile responsabile (2011)

                  .

                     (27)
                  Standardul european EN ISO 13897, Stomatologie. Capsule pentru amalgam (ISO 1397:2003), mai 2004.

                     (28)
                  Standardul european EN ISO 24234:2015, Stomatologie – Amalgam dentar (ISO 24234:2015), ianuarie 2015.

                     (29)
                  Standardul european EN 1641:2009, Medicină dentară - Dispozitive medicale pentru medicină dentară - Produse, Octombrie 2009.

                     (30)
                  Regulamentul (CE) nr. 2150/2002 al Parlamentului European și al Consiliului din 25 noiembrie 2002 referitoare la statisticile privind deșeurile (JO L 332, 9.12.2002, p. 1).

                     (31)
                  Decizia de punere în aplicare 2013/732/UE a Comisiei din 9 decembrie 2013 de stabilire a concluziilor privind cele mai bune tehnici disponibile (BAT), în temeiul Directivei 2010/75/UE a Parlamentului European și a Consiliului privind emisiile industriale, pentru producerea de cloralcali (JO L 332, 11.12.2013, p. 34).

                     (32)
                  JO C, , p. .

                     (33)
                  JO C, , p. .

                     (34)
                  Decizia nr. 1386/2013/UE a Parlamentului European și a Consiliului din 20 noiembrie 2013 privind un Program general al Uniunii de acțiune pentru mediu până în 2020 „O viață bună, în limitele planetei noastre” (JO L 354, 28.12.2013, p. 171).

                     (35)
                  Comunicarea din 28 ianuarie 2005 a Comisiei către Consiliu și Parlamentul European „Strategia comunitară privind mercurul”, COM(2005) 20 final.

                     (36)
                  Comunicarea din 7 decembrie 2010 a Comisiei către Parlamentul European și Consiliu privind evaluarea Strategiei comunitare privind mercurul, COM(2010) 723 final.

                     (37)
                  https://treaties.un.org

                     (38)
                  Decizia XXX a Consiliului din XX/XX/XX privind încheierea Convenției de la Minamata privind mercurul (JO L, p. ).

                     (39)
                  Regulamentul (CE) nr. 1102/2008 al Parlamentului European și al Consiliului din 22 octombrie 2008 privind interzicerea exporturilor de mercur metalic și de anumiți compuși și amestecuri de mercur și depozitarea în condiții de siguranță a mercurului metalic (JO L 304, 14.11.2008, p. 75).

                     (40)
                  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse care prezintă risc (JO L 201, 27.7.2012, p. 60).

                     (41)
                  Directiva 1999/31/CE a Consiliului din 26 aprilie 1999 privind depozitele de deșeuri (JO L 182, 16.7.1999, p. 1).

                     (42)
                  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

                     (43)
                  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).

                     (44)
                  Decizia 2000/532/CE a Comisiei din 3 mai 2000 de înlocuire a Deciziei 94/3/CE de stabilire a unei liste de deșeuri în temeiul articolului 1 litera (a) din Directiva 75/442/CEE a Consiliului privind deșeurile și a Directivei 94/904/CE a Consiliului de stabilire a unei liste de deșeuri periculoase în temeiul articolului 1 alineatul (4) din Directiva 91/689/CEE a Consiliului privind deșeurile periculoase (JO L 226, 6.9.2000, p. 3).

                     (45)
                  Regulamentul (CE) nr. 2150/2002 al Parlamentului European și al Consiliului din 25 noiembrie 2002 referitor la statisticile privind deșeurile (JO L 332, 9.12.2002, p. 1).

                     (46)
                  Decizia de punere în aplicare 2013/732/UE a Comisiei din 9 decembrie 2013 de stabilire a concluziilor privind cele mai bune tehnici disponibile (BAT), în temeiul Directivei 2010/75/UE a Parlamentului European și a Consiliului privind emisiile industriale, pentru producerea de cloralcali (JO L 332, 11.12.2013, p. 34).

    ---documentbreak---

               COMISIA EUROPEANĂ
            Bruxelles, 2.2.2016
            COM(2016) 39 final
            ANEXE
            la
            Propunerea de Regulament al
            Parlamentului European și al Consiliului privind mercurul  și de abrogare a Regulamentului (CE) nr. 1102/2008

               ANEXA I

               Compuși ai mercurului și amestecuri ale mercurului care fac obiectul articolelor 3 și 4

               Compuși ai mercurului

               Clorură de mercur (I) (Hg2Cl2, CAS RN 10112-91-1)

               Oxid de mercur (II) (HgO, CAS RN 21908-53-2)

               Minereu de cinabru

               Amestecuri ale mercurului:

               Amestecuri ale mercurului cu alte substanțe, inclusiv aliaje de mercur, cu o concentrație de mercur de cel puțin 95 % din greutate.

               ANEXA II

               Produse cu adaos de mercur, menționate la articolul 5

               Partea A - produse cu adaos de mercur

                        1. Baterii, cu excepția bateriilor tip pastilă cu oxid de argint-zinc cu un conținut de mercur < 2 % și a bateriilor de tip pastilă zinc-aer cu un conținut de mercur < 2 %.

                        2. Comutatoare și relee, cu excepția punților de foarte înaltă precizie pentru măsurarea capacitanței și a pierderilor, precum și a comutatoarelor și a releelor de înaltă frecvență radio utilizate în instrumente de monitorizare și control, cu un conținut maxim de mercur de 20 mg pe punte, comutator sau releu.

                        3. Lămpi fluorescente compacte (CFL) destinate iluminatului general care sunt ≤  30 wați cu un conținut de mercur de peste 5 mg pe arzător.

                        4. Următoarele lămpi fluorescente liniare (LFL-uri) destinate iluminatului general:

                        (a)trifosfor < 60 wați cu un conținut de mercur de peste 5 mg pe lampă;

                        (b)fosfat halogenat < 40 wați cu un conținut de mercur de peste 10 mg pe lampă.

                        5. Lămpi cu vapori de mercur de înaltă presiune (HPMV) destinate iluminatului general.

                        6. Următoarele lămpi fluorescente cu catod rece și adaos de mercur și lămpile fluorescente cu electrod extern (CCFL și EEFL) pentru afișaje electronice:

                        (a) scurte (≤ 500 mm) cu conținut de mercur de peste 3,5 mg pe lampă;

                        (b) de lungime medie  (> 500 mm și ≤ 1 500 mm) cu conținut de mercur de peste 5 mg pe lampă;

                        (c) de lungime mare (> 1 500 mm) cu conținut de mercur de peste 13 mg pe lampă.

                        7. Produse cosmetice cu mercur și compuși ai mercurului, cu excepția cazurilor speciale incluse în anexa V punctul 17 din Regulamentul (CE) nr. 1223/2009 al Parlamentului European și al Consiliului
                           1
                        .

                        8. Pesticide, biocide și antiseptice topice.

                        9. Următoarele dispozitive de măsură, altele decât cele electronice, în cazul cărora nu există alternative fără mercur:

                        (a) barometre;

                        (b) higrometre;

                        (c) manometre;

                        (d) termometre;

                        (e) sfigmomanometre;

                        Această mențiune nu include următoarele dispozitive de măsură:

                        (a)dispozitivele de măsură, altele decât cele electronice, instalate într-un echipament de mari dimensiuni sau cele utilizate pentru măsurători de înaltă precizie;

                        (b)dispozitivele de măsură mai vechi de 50 de ani la data de 3 octombrie 2007;

                        (c)dispozitivele de măsură expuse în expoziții publice în scop cultural și istoric.

               Partea B - Alte produse excluse din lista din partea A care figurează în prezenta anexă

               Comutatoare și relee, lămpi fluorescente cu catod rece și lămpi fluorescente cu electrod extern (CCFL și EEFL) pentru afișaje electronice și dispozitive de măsură, atunci când sunt utilizate pentru a înlocui o componentă a unui echipament de dimensiuni mai mari și cu condiția să nu existe nicio alternativă fezabilă fără mercur pentru această componentă, în conformitate cu Directiva 2000/53/CE a Parlamentului European și a Consiliului
                  2
                și cu Directiva 2011/65/UE a Parlamentului European și a Consiliului
                  3
               .

               ANEXA III

               Cerințe privind mercurul, aplicabile proceselor de fabricație

               Partea I: Interzicerea utilizării mercurului sau a compușilor mercurului în procesele de fabricație

               (a)începând cu 1 ianuarie 2019: producția de acetaldehidă

               (b)începând cu 1 ianuarie 2019: producția de clorură de vinil monomer

               Partea II: Procesele de fabricație supuse restricțiilor cu privire la utilizarea și evacuările de mercur și de compuși ai mercurului

               Producția de metilat sau etilat de sodiu sau de potasiu

               Producția de metilat sau etilat de sodiu sau de potasiu se efectuează în conformitate cu următoarele cerințe:

               –nu se utilizează mercur din mineritul primar;

               –reducerea evacuărilor directe și indirecte de mercur și de compuși ai mercurului în aer, apă și sol (pe tonă de substanță produsă) cu 50 % până în 2020, în comparație cu 2010 și

               –la data intrării în vigoare a prezentului regulament, capacitatea instalațiilor care folosesc mercur și compuși ai mercurului pentru producția de metilat sau etilat de sodiu sau de potasiu, care erau în funcțiune înainte de data respectivă, nu se mărește și nu se permit instalații noi.

               ANEXA IV:

               Conținutul planului național privind mineritul aurifer artizanal și la scară redusă, astfel cum se prevede la articolul 9

               Planul național trebuie să cuprindă următoarele informații:

               (a)obiectivele naționale și obiectivele privind reducerea;

               (b)acțiunile în scopul de a se elimina:

               (i)amalgamarea integrală a minereurilor;

               (ii)arderea deschisă a amalgamului sau a amalgamului prelucrat;

               (iii)arderea amalgamului în zonele de locuințe și

               (iv)lixivierea cu cianuri a sedimentelor, a minereurilor sau a reziduurilor, la care s-a adăugat mercur, fără a se îndepărta mai întâi mercurul;

               (c)măsuri de facilitare a oficializării sau a reglementării sectorului mineritului aurifer artizanal și la scară redusă;

               (d)estimări de bază ale cantităților de mercur utilizate și practicile utilizate în mineritul și prelucrarea auriferă artizanală și la scară redusă pe teritoriul său;

               (e)strategii de promovare a reducerii emisiilor și evacuărilor și a expunerii la mercur în mineritul și prelucrarea auriferă artizanală și la scară redusă, inclusiv a metodelor fără mercur;

               (f)strategii de gestionare a comercializării și de prevenire a deturnării de mercur și de compuși ai mercurului din surse interne și externe, care vor fi utilizate în mineritul și prelucrarea auriferă artizanală și la scară redusă;

               (g)strategii pentru implicarea părților interesate în punerea în aplicare și în dezvoltarea continuă a planului național de acțiune;

               (h)o strategie în materie de sănătate publică în ceea ce privește expunerea la mercur a minerilor din minele de aur artizanale și la scară redusă și a comunităților acestora, ceea ce include, printre altele, colectarea de date privind sănătatea, organizarea de cursuri de formare pentru personalul medical și sensibilizarea prin intermediul unităților medicale;

               (i)strategii pentru a preveni expunerea populațiilor vulnerabile, în special copiii și femeile aflate la vârsta la care pot avea copii, mai ales femeile însărcinate, la mercurul utilizat în mineritul aurifer artizanal și la scară redusă;

               (j)strategii pentru furnizarea informațiilor către minerii din minele de aur artizanale și la scară redusă și către comunitățile afectate;

               (k)un calendar de punere în aplicare a planului național de acțiune.

               ANEXA V

               Tabel de corespondență

                        Regulamentul (CE) nr. 1102/2008

                        Prezentul regulament

                        Articolul 1 alineatul (1)

                        Articolul 3 alineatul (1) primul paragraf

                        Articolul 1 alineatul (2)

                        Articolul 3 alineatul (1) al doilea paragraf

                        Articolul 1 alineatul (3)

                        Articolul 3 alineatul (2)

                        Articolul 2

                        Articolul 11

                        Articolul 3 alineatul (1) primul paragraf

                        Articolul 13 alineatul (1)

                        Articolul 3 alineatul (1) al doilea paragraf

                        _

                        Articolul 3 alineatul (2)

                        _

                        Articolul 4 alineatul (1)

                        _

                        Articolul 4 alineatul (2)

                        _

                        Articolul 4 alineatul (3)

                        _

                        Articolul 5 alineatul (1)

                        _

                        Articolul 5 alineatul (2)

                        _

                        Articolul 5 alineatul (3)

                        _

                        Articolul 6 alineatul (1)

                        Articolul 12 alineatul (1)

                        Articolul 6 alineatul (2)

                        Articolul 12 alineatul (1)

                        Articolul 6 alineatul (3)

                        Articolul 12 alineatul (1)

                        Articolul 6 alineatul (4)

                        _

                        Articolul 7

                        Articolul 14

                        Articolul 8 alineatul (1)

                        _

                        Articolul 8 alineatul (2)

                        _

                        Articolul 8 alineatul (3)

                        _

                        Articolul 8 alineatul (4)

                        _

                        Articolul 8 alineatul (5)

                        _

                        Articolul 9

                        _

                     (1)
                  Regulamentul (CE) nr. 1223/2009 al Parlamentului European și al Consiliului din 30 noiembrie 2009 privind produsele cosmetice (JO L 342, 22.12.2009, p. 59).

                     (2)
                  Directiva 2000/53/CE a Parlamentului European și a Consiliului din 18 septembrie 2000 privind vehiculele scoase din uz (JO L 269, 21.10.2000, p. 34).

                     (3)
                  Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice(JO L 174, 1.7.2011, p. 88).